paragraph_text: Godine 1967. studio je prodan kompaniji TransAmerica Corporation. Desetljeće kasnije studio je osvojio tri Oscara, za filmove Let iznad kukavičjeg gnijezda, Rocky i Annie Hall. Film Michaela Cimina Vrata raja koštao je pet puta više od prvotno utvrđene cijene, što je izazvalo skandal koji se loše odrazio na prikazivanje filma te imao za posljedicu podnošenje ostavki glavnih ljudi studija. Taj događaj označio je svršetak zlatnog perioda u povijesti United Artistsa.